玉芝園
作者：黄庭堅
朝代：宋

paragraphs: 春生瀟湘水，風鳴澗谷泉。
過雨花漠漠，弄晴絮翩翩。
名園上朱閣，觀後復觀前。
借問昔居人，岑絕無炊煙。
人生須富貴，河水清且漣。
百年共如此，安用涕潺湲。
蔣侯真好事，杖屨喜接連。
車載溪中骨，推排若差肩。
厭看孔壬面，醜石反成妍。
感君勸我醉，吾亦無間然。
亂我朱碧眼，空花墜便翾。
行動須人扶，那能金石堅。
愛君雷氏琴，湯湯發朱絃。
但恨賞音人，大半隨逝川。
平生有詩罪，如痼不可痊。
今當痛自改，三釁復三湔。